**ΕΓΓΡΑΦΟ ΕΡΓΑΣΙΑΣ**

**Εκπόνηση Προσχεδίου Εθνικής Στρατηγικής για την Ενεργό Πολιτότητα και τον Εθελοντισμό για τα έτη 2021-2023**

Το παρόν Έγγραφο έχει σκοπό την ενημέρωσή σας για τις πολιτικές του Γραφείου του Επιτρόπου Εθελοντισμού και Μη Κυβερνητικών Οργανώσεων (ΜΚΟ), ώστε να υποβοηθήσει τη διαβούλευση για την εκπόνηση του Προσχεδίου Εθνικής Στρατηγικής για την Ενεργό Πολιτότητα και τον Εθελοντισμό 2021-2023.

Η Κυβέρνηση, λαμβάνοντας υπόψη τις σύγχρονες εξελίξεις στο πεδίο της Ενεργού Πολιτότητας και του Εθελοντισμού, καθώς επίσης την εκπεφρασμένη βούληση της Κυβέρνησης να ενισχύσει και να αναβαθμίσει τον ρόλο του Εθελοντισμού και του Ενεργού Πολίτη στην Κύπρο, ο Πρόεδρος της Δημοκρατίας, μέσω του Υπουργικού Συμβουλίου, ανέθεσε στον Επίτροπο Εθελοντισμού και ΜΚΟ την εκπόνηση προσχεδίου Εθνικής Στρατηγικής για την Ενεργό Πολιτότητα και τον Εθελοντισμό. Για την υλοποίηση της πιο πάνω πολιτικής της Κυβέρνησης, το Υπουργικό Συμβούλιο, με την Απόφασή του με ημερομηνίας 18 Ιανουαρίου 2021, όρισε τον Επίτροπο Εθελοντισμού και ΜΚΟ υπεύθυνο για τον συντονισμό της διαβούλευσης, που απαιτείται για την εκπόνηση του εν λόγω προσχεδίου.

Για την υλοποίηση της Εθνικής Στρατηγικής, το Γραφείο του Επιτρόπου Εθελοντισμού και ΜΚΟ θα προχωρήσει σε δημόσια διαβούλευση με τα ενδιαφερόμενα μέρη από τον δημόσιο και τον ιδιωτικό τομέα, καθώς και με εκπροσώπους Μη Κυβερνητικών Οργανώσεων και της Κοινωνίας των Πολιτών.

**Α.** **Σύγχρονες Έννοιες - Ορολογίες**

Το Γραφείο του Επιτρόπου Εθελοντισμού και ΜΚΟ έχει ως πρώτιστο στόχο την ενίσχυση του «**Τρίτου Τομέα**», έχοντας ως δεδομένο ότι ο «**Πρώτος Τομέας**» είναι ο Δημόσιος και ο «**Δεύτερος Τομέας**» είναι ο Ιδιωτικός.

Ο **Τρίτος Τομέας** είναι το σύνολο των δομών και των πρακτικών, οι οποίες έχουν ως στόχο το κοινό όφελος και δεν συμπεριλαμβάνονται στους δυο άλλους τομείς. Περιλαμβάνει τους ακόλουθους τέσσερις (4) Πυλώνες: την **Κοινωνία των Πολιτών**, την **Ενεργό Πολιτότητα**, τον **Εθελοντισμό** και τις **Μη Κυβερνητικές Οργανώσεις**.

**Μη Κυβερνητικές Οργανώσεις** είναι οι νομικές οντότητες, οι οποίες είναι μη κερδοσκοπικές, μη πολιτικές και βασίζονται στην εθελοντική προσφορά. Μπορούν να έχουν έμμισθο προσωπικό και η δράση τους επικεντρώνεται στο κοινό όφελος.

**Εθελοντισμός** είναι η αξιοποίηση του ελεύθερου χρόνου χωρίς καμία ανταμοιβή, η οποία γίνεται αυτόβουλα και προς όφελος της κοινωνίας.

**Φιλανθρωπία** είναι η πράξη, η χειρονομία ενίσχυσης και βοήθειας (οικονομικής ή υλικής) προς ανθρώπους που έχουν ανάγκη.

**Β. Στρατηγική Διαβούλευσης**

Η δημόσια διαβούλευση θα διεξαχθεί στη βάση των πιο κάτω παραμέτρων, οι οποίες καθορίζονται στην Εθνική Στρατηγική:

1. Νομοθετικό Πλαίσιο
2. Πολιτικές Αποφάσεις
3. Λειτουργία Πολυθεματικών/Συμβουλευτικών Επιτροπών στη Δημόσια Υπηρεσία και στον Ευρύτερο Δημόσιο Τομέα
4. Οικονομικά Θέματα (χορηγίες, οικονομική ενίσχυση σε προγράμματα/δράσεις)
5. Υλοποίηση Προγραμμάτων και Πρωτοβουλιών
6. Υποδομές
7. Εταιρική Κοινωνική Ευθύνη (ιδιωτικός τομέας)
8. Διαδικτυακά Εργαλεία και Υπηρεσίες
9. Ευρωπαϊκή και Διεθνής Διάσταση

**Γ. Πολιτικές του Γραφείου του Επιτρόπου Εθελοντισμού και ΜΚΟ**

Η στρατηγική αφορά όλες τις ηλικίες του πληθυσμού, αλλά στοχεύει κυρίως στα παιδιά και στη νεολαία, ενδυναμώνοντάς τους, μέσω της **Ενεργού Πολιτότητας** και του **Εθελοντισμού,** με νέες δεξιότητες και γνώσεις (**προσωπική ανάπτυξη), αλλά και ως σημαντικό εργαλείο**  **πρόληψης** της παραβατικότητας και **καταπολέμησης** των εξαρτήσεων.

Οι πολιτικές του Γραφείου περιστρέφονται γύρω από τέσσερις Πυλώνες :

**1.** **Κοινωνία των Πολιτών**

**2. Ενεργός Πολιτότητα**

**3. Εθελοντισμός**

**4. Μη Κυβερνητικές Οργανώσεις**

**Ανάλυση των πολιτικών του Γραφείου του Επιτρόπου Εθελοντισμού και ΜΚΟ, με βάση τη Στρατηγική Διαβούλευσης:**

1. **Νομοθετικό Πλαίσιο**

* **Ο περί Σωματείων και Ιδρυμάτων και για άλλα Συναφή Θέματα Νόμος του 2017**

Το Γραφείο του Επιτρόπου Εθελοντισμού και ΜΚΟ, σε συνεργασία µε το Υπουργείο Εσωτερικών, με τη συμβολή του Συμβουλίου της Ευρώπης και κατόπιν Δημόσιας Διαβούλευσης με ΜΚΟ, επεξεργάστηκε µε τη συνδρομή της Νομικής Υπηρεσίας νομοσχέδιο, που ενοποιεί, τροποποιεί και καταργεί την υφιστάμενη νομοθεσία περί Σωματείων, Ιδρυμάτων και Λεσχών και που προνοεί και για άλλα Συναφή Θέματα. Το εν λόγω νομοσχέδιο ψηφίστηκε σε Νόμο από τη Βουλή των Αντιπροσώπων τον Ιούλιο του 2017([Ο περί Σωματείων και Ιδρυμάτων και για Άλλα Συναφή Θέματα Νόμος του 2017 (Ν. 104(I)/2017/2018/2019/2020)](http://www.cylaw.org/nomoi/arith/2017_1_104.pdf) και μετά από μεταβατική περίοδο τριών (3) χρόνων και τριών (3) μηνών εφαρμόστηκε στις 27 Οκτωβρίου 2020. Ο Νόμος θα εκσυγχρονίσει τον τρόπο λειτουργίας των σχεδόν 7.000 Μη Κυβερνητικών Οργανώσεων στα θέματα της οικονομικής διαφάνειας και χρηστής διοίκησης.

Το Γραφείο μας κρίνει ότι ο εκσυγχρονισμός του νομικού πλαισίου λειτουργίας των ΜΚΟ συμβάλλει στην αναβάθμιση του ρόλου τους και θα ενδυναμώσει την αξιοπιστία των πολιτών σε σχέση µε το σημαντικό έργο που επιτελούν, στοιχείο που θα βοηθήσει στη περαιτέρω ενίσχυση του τομέα. Αξίζει να σημειωθεί ότι το Συμβούλιο της Ευρώπης, σε Έκθεσή του, αναφέρει ότι ο θεσμός του Επιτρόπου Εθελοντισμού και ΜΚΟ στην Κύπρο συμβάλλει στη διαφάνεια και χρηστή διοίκηση των ΜΚΟ.

* **Ο περί Ιδιωτικών Οργανισμών Κοινής Ωφέλειας (Πιστοποίηση) Νόμος του 2017**

Το Υπουργείο Οικονομικών, σε συνεργασία με το Γραφείο Επιτρόπου Εθελοντισμού και ΜΚΟ, προχώρησαν στη δημιουργία νομικού πλαισίου για την πιστοποίηση φιλανθρωπικών οργανώσεων. Σημαντική συμβολή σ’ αυτό είχαν οι Εθελοντικές και Μη Κυβερνητικές Οργανώσεις, η Ομάδα Πρωτοβουλίας ΜΚΟ, το Παγκύπριο Συντονιστικό Συμβούλιο Εθελοντισμού, καθώς και ειδικοί τεχνοκράτες από το Ευρωπαϊκό Συμβούλιο Μη Κερδοσκοπικών Νόμων.

Ο Νόμος στοχεύει στον εκσυγχρονισμό του τρόπου αξιολόγησης και πιστοποίησης των φιλανθρωπικών οργανώσεων με σύγχρονα κριτήρια. Σημειώνεται ότι ο εν λόγω Νόμος βρίσκεται στην Κοινοβουλευτική Επιτροπή Εσωτερικών της Βουλής των Αντιπροσώπων για επεξεργασία και για την κατ’ άρθρο συζήτηση του νομοσχεδίου.

* **Δημιουργίας Φορέα για την Προστασία, τη Διασφάλιση της Υγείας και την Ευημερία των Ζώων**

Το Γραφείο, σε συνεργασία µε την Επίτροπο Περιβάλλοντος, το Υπουργείο Γεωργίας, Αγροτικής Ανάπτυξης & Περιβάλλοντος και τις εμπλεκόμενες Φιλοζωικές Οργανώσεις της Κύπρου, προώθησε τη Δημιουργία Ενιαίου Φορέα Ευημερίας των Ζώων. Πιο συγκεκριμένα, µε Απόφαση του Υπουργικού Συμβουλίου, οι Κτηνιατρικές Υπηρεσίες ορίστηκαν Φορέας για την Ευημερία και Προστασία των Ζώων και μετονομάστηκαν σε «Κτηνιατρικές Υπηρεσίες και Υπηρεσίες Ευημερίας των Ζώων». Επίσης, εξουσιοδοτήθηκε ο Επίτροπος Εθελοντισμού και ΜΚΟ να συνεχίσει τον συντονιστικό του ρόλο µε τις Φιλοζωικές Οργανώσεις, τις αρμόδιες Υπηρεσίες και την Τοπική Αυτοδιοίκηση, για καταρτισμό σχετικού νομοσχεδίου. Το εν λόγω νομοσχέδιο προωθήθηκε στην Κοινοβουλευτική Επιτροπή Περιβάλλοντος για συζήτηση. Ακολούθως η Βουλή των Αντιπροσώπων ψήφισε τον Νόμο «Οι περί Προστασίας και Ευημερίας των Ζώων Νόμος (τροποιητικός) 2000».

**2. Πολιτικές Αποφάσεις**

* **Έγγραφο Πολιτικής «Η Οργανωμένη Κοινωνία των Πολιτών στην Κύπρο»**

Το Γραφείο Επιτρόπου Εθελοντισμού και Μη Κυβερνητικών Οργανώσεων, στην προσπάθειά του να ενισχύσει και να ενδυναμώσει τη συνεργασία και τον διάλογο µε τις ΜΚΟ του τόπου, καθώς και να ενδυναμώσει την Κοινωνία των Πολιτών, συνέβαλε στη συγγραφή του Εγγράφου Πολιτικής µε τίτλο «Η Οργανωμένη Κοινωνία των Πολιτών στην Κύπρο». Το Έγγραφο ετοιμάστηκε σε συνεργασία µε το Συμβούλιο της Ευρώπης και την Ομάδα Πρωτοβουλίας ΜΚΟ. Εκδόθηκε στην ελληνική, στην αγγλική και στην τουρκική γλώσσα, σε συνεργασία με το Γραφείο Τύπου και Πληροφοριών.

Άλλωστε, ο ρόλος και η σημασία της Κοινωνίας των Πολιτών αναγνωρίζεται από την Ευρωπαϊκή Ένωση, όπου µέσω του διαλόγου προωθείται η συμμετοχική δημοκρατία και η εφαρμογή των ευρωπαϊκών πολιτικών.

* **Έγγραφο Πολιτικής «Χάρτα της Ενεργού Πολιτότητας και του Ενεργού Πολίτη»**

Το Γραφείο του Επιτρόπου Εθελοντισμού και ΜΚΟ, κατόπιν έγκρισης του Υπουργικού Συμβουλίου, εξέδωσε τη «Χάρτα της Ενεργού Πολιτότητας και του Ενεργού Πολίτη». Σκοπός είναι η ενθάρρυνση της Ενεργού Πολιτότητας και της συμμετοχής των Πολιτών, ενισχύοντας τη συμμετοχική δημοκρατία και τη μάθηση.

Η Χάρτα είναι εμπνευσμένη, μεταξύ άλλων, από τον Χάρτη των Θεμελιωδών Δικαιωμάτων της Ευρωπαϊκής Ένωσης. Πιο συγκεκριμένα, βασίστηκε στο Άρθρο 11 για την ελευθερία της έκφρασης και της πληροφόρησης, στο Άρθρο 12 για την ελευθερία του συνέρχεσθαι και του συνεταιρίζεσθαι, στο Άρθρο 21 για την απαγόρευση των διακρίσεων και στο Άρθρο 41 σχετικά με το δικαίωμα στη χρηστή διοίκηση, καθώς και σε πραγματικές εμπειρίες πολιτών και Οργανώσεων, που άμεσα ή έμμεσα εμπλέκονται στις ευρωπαϊκές και εθνικές δημόσιες πολιτικές. Το Έγγραφο εκδόθηκε σε συνεργασία με το Γραφείο Τύπου και Πληροφοριών και είναι διαθέσιμο στην ελληνική, στην αγγλική και στην τουρκική γλώσσα.

* **Ημέρα Δημόσιας Διαβούλευσης**

Σε μια πρωτοποριακή για τα κυπριακά δεδομένα πρωτοβουλία, κατόπιν εισήγησης του Επιτρόπου Εθελοντισμού και ΜΚΟ, το Υπουργικό Συμβούλιο θεσμοθέτησε την «Ημέρα Δημόσιας Διαβούλευσης», η οποία επαναλαμβάνεται σε τακτά χρονικά διαστήματα. Κατά την ημέρα αυτή, ο Πρόεδρος της Κυπριακής Δημοκρατίας και Πολιτειακοί Αξιωματούχοι διαβουλεύονται με την Κοινωνία των Πολιτών για θέματα που την προβληματίζουν. Στις Δημόσιες Διαβουλεύσεις μπορούν να συμμετέχουν μαθητές, φοιτητές, οργανωμένα σύνολα, ανέντακτοι πολίτες και φορείς, ανάλογα με τη θεματική της κάθε Διαβούλευσης. Οι απόψεις που διατυπώνονται λαμβάνονται υπόψη από την Κυβέρνηση, προτού καταλήξει στην υιοθέτηση αποφάσεων, μέτρων και πολιτικών.

* **Δημόσια Διαβούλευση με τα Παιδιά**

Με απόφαση του Υπουργικού Συμβουλίου, το Γραφείο του Επιτρόπου Εθελοντισμού και ΜΚΟ συντονίζει τον μηχανισμό και τη Διαβούλευση της Παιδοβουλής με τον Πρόεδρο της Δημοκρατίας, τους αρμόδιους Υπουργούς και την Επίτροπο Προστασίας των Δικαιωμάτων του Παιδιού. Σκοπός της Διαβούλευσης είναι η συμβολή της Παιδοβουλής στη χάραξη πολιτικής του Κράτους, για τα θέματα που αφορούν τα παιδιά.

* **Ημέρα του Πολίτη/Άτυπο Υπουργικό Συμβούλιο**

Από το 2015, το Υπουργικό Συμβούλιο, ύστερα από εισήγηση του Γραφείου μας, καθόρισε την 15η Σεπτεμβρίου ως την «Ημέρα του Πολίτη», αφού η σημασία που αποδίδει μια κοινωνία στην έννοια των ατομικών, πολιτικών και κοινωνικών δικαιωμάτων προσδιορίζει σε μεγάλο βαθμό το επίπεδο της δημοκρατίας και τον ρόλο που το Κράτος επιτελεί στην κοινωνία. Στόχος της απόφασης είναι η βελτιστοποίηση των παρεχόμενων υπηρεσιών στην κοινωνία και στον κάθε πολίτη ξεχωριστά. Αυτό θα επιτευχθεί μέσω τακτικής επικοινωνίας με τους πολίτες και διασφάλισης των δικαιωμάτων τους για διαφάνεια, έκφραση λόγου και ενημέρωση, διευρύνοντας έτσι τις επιλογές τους, στηρίζοντάς τους στη λήψη αποφάσεων και προωθώντας την ενεργό συμμετοχή τους στην κοινωνία, σε τοπικό, εθνικό και ευρωπαϊκό επίπεδο.

Με αφορμή την «Ημέρα του Πολίτη», μία φορά τον χρόνο πραγματοποιείται Άτυπη Συνεδρία του Υπουργικού Συμβουλίου, στο Προεδρικό Μέγαρο. Στην παρουσία του Προέδρου της Κυπριακής Δημοκρατίας και των Υπουργών, νέοι και νέες από όλη την Κύπρο, από πανεπιστήμια, λύκεια, στρατεύσιμοι, από οργανώσεις νεολαίας και ανέντακτοι νέοι παρακολουθούν τον τρόπο λειτουργίας και λήψης αποφάσεων του Υπουργικού Συμβουλίου. Ακολούθως, τους δίνεται η ευκαιρία να υποβάλουν ερωτήσεις και εισηγήσεις.

Η Κύπρος είναι η μόνη χώρα της Ευρωπαϊκής Ένωσης που δίνει αυτή τη δυνατότητα στην Κοινωνία των Πολιτών, με στόχο την ενδυνάμωση της σχέσης των πολιτών με τους θεσμούς του Κράτους.

* **Έγγραφο Πολιτικής «Διακήρυξη των Δικαιωμάτων και Ευθυνών των Εθελοντών/τριών»**

Το 2013, το Υπουργικό Συμβούλιο ενέκρινε τη «Διακήρυξη των Δικαιωμάτων και Ευθυνών των Εθελοντών/τριών», η οποία δημιουργεί ένα δυναμικό και ευνοϊκό περιβάλλον για το εθελοντικό κίνημα. Η έκδοση του Εγγράφου αυτού ενδυναμώνει και βελτιώνει τον τρόπο λειτουργίας του εθελοντικού κινήματος, καθορίζοντας μια κοινή βάση για τον εκσυγχρονισμό του. Επιπρόσθετα, η υιοθέτηση της Διακήρυξης από την Κυπριακή Δημοκρατία αποτελεί σημαντικό βήμα προς την αναγνώριση του Εθελοντισμού ως Μη Τυπικής και Άτυπης Μάθησης.

* **Πολιτικές για Διαχείριση Εθελοντών σε Έκτακτες Καταστάσεις:**
  + Πρωτόκολλο Διαχείρισης Εθελοντών σε Περιόδους Έκτακτης Ανάγκης

Το Γραφείο του Επιτρόπου Εθελοντισμού και ΜΚΟ δημιούργησε Πρωτόκολλο για τη Διαχείριση των Εθελοντών σε Περιόδους Έκτακτης Ανάγκης. Το Πρωτόκολλο παρέχει τη δυνατότητα για την καλύτερη επιχειρησιακή εμπλοκή, τον συντονισμό και την εκπαίδευση των εθελοντών.

Στόχος είναι η οργανωμένη και η αποτελεσματική αξιοποίηση των εθελοντών σε περιπτώσεις μεγάλων καταστροφών ή/και εκτάκτων επεισοδίων, παρέχοντάς τους την ασφάλεια και τον αναγκαίο εξοπλισμό. Η Κύπρος είναι από τις λίγες χώρες της Ευρωπαϊκής Ένωσης, η οποία παρέχει ασφάλιση στους εθελοντές τους οποίους ενεργοποιεί.

Το Πρωτόκολλο εφαρμόστηκε, για πρώτη φορά, κατά τη λειτουργία του Τηλεφωνικού Κέντρου και των κινητών συνεργείων για κατ’ οίκον παραδόσεις τροφίμων και φαρμάκων σε ευάλωτες ομάδες, αλλά και σε ξενοδοχεία καραντίνας, κατά τη διάρκεια του «Απαγορευτικού» λόγω της πανδημίας.

* Παγκύπριο Συντονιστικό Κέντρο Διαχείρισης Ανθρωπιστικής Βοήθειας

Σε καταστάσεις έκτακτης ανάγκης, αξιοποιείται το Παγκύπριο Συντονιστικό Κέντρο Διαχείρισης Ανθρωπιστικής Βοήθειας, ούτως ώστε να επιτυγχάνεται καλύτερος συντονισμός της παραλαβής και διάθεσης των ειδών πρώτης ανάγκης, που συλλέγονται. Στο Κέντρο υπάρχει και η δυνατότητα φύλαξης και διατήρησης αποθέματος για τον ίδιο σκοπό.

Επίσης, υπάρχει διαθέσιμος ο αναγκαίος εξοπλισμός για τον συντονισμό εθελοντών σε έκτακτες καταστάσεις, σε οποιοδήποτε μέρος της Κύπρου.

Το Κέντρο τέθηκε για πρώτη φορά σε λειτουργία τον Αύγουστο 2020, για τη συλλογή ειδών πρώτης ανάγκης για τον δοκιμαζόμενο λαό του γειτονικού Λιβάνου.

* Εύσημα από Διεθνή Σώματα

Το Γραφείο Επιτρόπου Εθελοντισμού και ΜΚΟ, λόγω σωστής προετοιμασίας (υποδομές και πρωτόκολλα), κατάφερε να χειριστεί αποτελεσματικά τις κρίσεις που προκλήθηκαν λόγω της πανδημίας COVID-19 και της φονικής έκρηξης στον Λίβανο, ενεργοποιώντας εκατοντάδες εθελοντές και αξιοποιώντας τους με ασφάλεια.

Η Ευρωπαϊκή Επιτροπή, μέσω του Αντιπροέδρου της κ. Μαργαρίτη Σχοινά, της Επιτρόπου Καινοτομίας, Έρευνας, Πολιτισμού, Εκπαίδευσης & Νεολαίας κας Mariya Gabriel και της Επιτρόπου Υγείας κας Στέλλας Κυριακίδου, συγχάρηκε το Γραφείο για τον τρόπο διαχείρισης του Εθελοντισμού κατά την πανδημία. Η πρακτική της Κύπρου αναδείχθηκε ως Ευρωπαϊκή Καλή Πρακτική. Συγχαρητήρια επιστολή απέστειλαν και τα Ηνωμένη Έθνη (UN Volunteers).

* **Μη Τυπική και Άτυπη Μάθηση**

Ένας από τους κύριους στόχους του Γραφείου του Επιτρόπου Εθελοντισμού και ΜΚΟ είναι η επικύρωση της Μη Τυπικής και Άτυπης Μάθησης. Προς αυτή την κατεύθυνση, τροχοδρομείται ο καθορισμός νομοθετικού πλαισίου, βάσει του οποίου θα αναγνωρίζονται οι δεξιότητες και γνώσεις που αποκτούνται στον ελεύθερο χρόνο ή µέσω του Εθελοντισμού και εκτός της επίσημης εκπαίδευσης.

**3. Λειτουργία Πολυθεματικών/Συμβουλευτικών Επιτροπών στη Δημόσια Υπηρεσία και στον ευρύτερο Δημόσιο Τομέα**

Σε κάθε Υπουργείο και σε πολλές Υπηρεσίες του ευρύτερου Δημόσιου Τομέα λειτουργούν Πολυθεματικές/Συμβουλευτικές Επιτροπές με τη συμμετοχή ΜΚΟ. Σημαντική είναι η καταγραφή της συμμετοχής και του ρόλου τους, τα οποία αναδεικνύουν τη συμβολή του Τρίτου Τομέα στη χάραξη πολιτικής.

**4. Οικονομικά Θέματα (Χορηγίες, Προγράμματα)**

Καταγραφή χορηγιών και οποιασδήποτε οικονομικής ενίσχυσης σε ΜΚΟ για εθελοντικές δράσεις. Σημαντική είναι η καταγραφή της οικονομικής στήριξης του Κράτους προς τον Τρίτο Τομέα.

**5. Δράσεις / Προγράμματα**

* **Βραβεία Ενεργού Πολίτη**

Με σκοπό την επιβράβευση και ενθάρρυνση των πρωτοβουλιών και επιτευγμάτων πολιτών που συνέβαλαν με τη δράση τους στο κοινό όφελος, καθώς και εργαζομένων που με τις πρωτοβουλίες τους πρόσφεραν σημαντικά στον τομέα του Εθελοντισμού, το Γραφείο του Επιτρόπου Εθελοντισμού και ΜΚΟ διοργανώνει κάθε χρόνο, από το 2018, τα Βραβεία Ενεργού Πολίτη. Για τα Βραβεία μπορούν να διαγωνιστούν πολίτες, επιχειρήσεις, οργανισμοί, Υπηρεσίες (κυβερνητικές ή μη), Υπουργεία και Τμήματα, που έχουν την έδρα τους στην Κύπρο και δραστηριοποιούνται σε τοπικό, περιφερειακό, εθνικό ή ευρωπαϊκό επίπεδο. Οι κατηγορίες των Βραβείων είναι: Ενεργός Πολίτης (άνω των 18 ετών), Εθελοντές Εργαζόμενοι - Δημόσιος Τομέας, Εθελοντές Εργαζόμενοι - Ιδιωτικός Τομέας, Ενεργός Μαθητής Λυκείου και Στρατεύσιμοι.

* **Εγχειρίδιο «Καλλιέργεια Εθελοντισμού και Ενεργού Πολίτη στα Σχολεία»**

Το Εγχειρίδιο αποτελεί ένα σημαντικό βήμα στην προσπάθεια για προώθηση του Εθελοντισμού και για καλλιέργεια εθελοντικής συνείδησης από τα πρώτα στάδια ανάπτυξης και εκπαίδευσης των νέων, ωθώντας τα παιδιά να ασχοληθούν με δράσεις που τα καθιστούν ενεργούς πολίτες. Ακόμη, μπορεί να αξιοποιηθεί και στο πλαίσιο του Σχεδίου Πρόληψης της Παραβατικότητας που το Υπουργείο Παιδείας, Πολιτισμού, Αθλητισμού και Νεολαίας προωθεί στα σχολεία. Το Εγχειρίδιο απευθύνεται τόσο στους εκπαιδευτικούς, όσο και στους μαθητές της πρωτοβάθμιας και δευτεροβάθμιας εκπαίδευσης και περιλαμβάνει βιωματικές δράσεις και καλές πρακτικές για τον Εθελοντισμό.

* **Εκπαιδευτικό Πρόγραμμα στα Σχολεία για τους 17 Στόχους Βιώσιμης Ανάπτυξης**

Από τον Σεπτέμβριο 2021, θα εφαρμοστεί πρωτοποριακό Εκπαιδευτικό Πρόγραμμα στα Σχολεία για τους 17 Στόχους Βιώσιμης Ανάπτυξης. Στοχεύει στους μαθητές Δημοτικής και Γυμνασιακής Εκπαίδευσης. Το πρόγραμμα αναπτύσσεται από το Παιδαγωγικό Ινστιτούτο Κύπρου, σε συνεργασία με το Γραφείο μας, ειδικά για παιδιά. Περιλαμβάνει βιωματικές και άλλες δράσεις για κάθε έναν από τους 17 Στόχους. Όλο αυτό το χρήσιμο υλικό θα «ταξιδέψει» σε πολλά σχολεία ανά την Κύπρο, μέσα σε μια «βαλίτσα».

**Συνεργασία με Πανεπιστήμια**

Το Γραφείο μας υπέγραψε Μνημόνια Συνεργασίας με το Πανεπιστήμιο Λευκωσίας, το Ευρωπαϊκό Πανεπιστήμιο Κύπρου, το Πανεπιστήμιο Νεάπολις Πάφου και τη Θεολογική Σχολή της Εκκλησίας της Κύπρου. Αντίστοιχα Μνημόνια με το Πανεπιστήμιο Κύπρου και το Ανοικτό Πανεπιστήμιο Κύπρου βρίσκονται υπό επεξεργασία, στο πλαίσιο υπάρχουσας συνεργασίας, τόσο σε ακαδημαϊκό επίπεδο, όσο και με τον Όμιλο Εθελοντών.

Το Πλαίσιο Συνεργασίας των Μνημονίων, μεταξύ άλλων, περιλαμβάνει:

* + Παραχώρηση υποτροφιών σε πολίτες με ενεργό δράση ή εθελοντική προσφορά.
  + Συνδιοργάνωση διαλέξεων, σεμιναρίων και συνεδρίων σε συναφή θέματα.
  + Τοποθέτηση φοιτητών σε ΜΚΟ για πρακτική άσκηση.
  + Ενσωμάτωση θεμάτων ενεργού πολιτότητας σε προγράμματα των Πανεπιστημίων.
  + Ανάπτυξη ψηφιακών εφαρμογών.
  + Δημιουργία Ομίλων Εθελοντών.
  + Εκπαιδεύσεις λειτουργών και καθηγητών για θέματα Ενεργού Πολιτότητας.
* **Πρόγραμμα «Παρατηρητές των Δασών και της Υπαίθρου»**

Μετά την πιλοτική του εφαρμογή το 2019, το καλοκαίρι του 2020 τέθηκε σε εφαρμογή το Πρόγραμμα «Παρατηρητές των Δασών και της Υπαίθρου», σε συνεργασία με το Τμήμα Δασών, την Πυροσβεστική Υπηρεσία και την Πολιτική Άμυνα. Στόχος του προγράμματος είναι η ενίσχυση της παρατήρησης και της πρόληψης των πυρκαγιών σε διάφορες περιοχές της Κύπρου. Στο πρόγραμμα συμμετέχουν εθελοντές από ΜΚΟ, οι οποίοι ενισχύουν τις αρμόδιες Υπηρεσίες στον τομέα της προστασίας και πρόληψης από πυρκαγιές, είτε σε στατικά σημεία, είτε με περιπολίες. Σημειώνεται ότι στους εν λόγω εθελοντές παρέχεται ειδική ταυτότητα υπογεγραμμένη από το Γραφείο του Επιτρόπου Εθελοντισμού και ΜΚΟ, καθώς και τα έξοδα μετακίνησής τους.

* **Πρωτοβουλία «Πρασινίζουμε την Κύπρο»**

Το Γραφείο του Επιτρόπου Εθελοντισμού και ΜΚΟ σε συνεργασία με το Γραφείο του Επιτρόπου Περιβάλλοντος, το Τμήμα Δασών, την Ένωση Κοινοτήτων Κύπρου και τον Φιλοδασικό Σύνδεσμο Κύπρου, έχουν ιδρύσει και διαχειρίζονται την Πρωτοβουλία «Πρασινίζουμε την Κύπρο».

Σκοπός της εν λόγω Πρωτοβουλίας είναι η αποτελεσματικότερη αξιοποίηση της έντονης διάθεσης πολιτών, οργανωμένων συνόλων, εταιριών και οργανισμών για εθελοντική προσφορά εργασίας ή/και οικονομικής στήριξης για την αποκατάσταση των καμένων περιοχών καθώς και άλλων δράσεων διατήρησης της φύσης.

Στόχος της Πρωτοβουλίας αυτής είναι η επέκταση του πρασίνου στην Κύπρο και η προστασία της φύσης συμπληρώνοντας και υποστηρίζοντας το έργο των αρμόδιων κρατικών υπηρεσιών.

* **Πρόγραμμα «Παρατηρητής της Γειτονιάς»**

Το Γραφείο του Επιτρόπου Εθελοντισμού και ΜΚΟ στηρίζει το Εθελοντικό Πρόγραμμα της Αστυνομίας Κύπρου «Παρατηρητής της Γειτονιάς», µε το οποίο επιδιώκεται η ενθάρρυνση της συμμετοχής των πολιτών, σε εθελοντική βάση, µε στόχο την πρόληψη και μείωση της εγκληματικότητας.

* **Εκπαίδευση και Πιστοποίηση Γνώσεων των Εξειδικευμένων Εθελοντών για Αντιμετώπιση Έκτακτων Καταστάσεων**

Το Γραφείο του Επιτρόπου προχώρησε, σε συνεργασία με το Κέντρο Παραγωγικότητας Κύπρου (ΚΕΠΑ) και τις αρμόδιες Υπηρεσίες του Κράτους, στον καταρτισμό προγράμματος για τη δωρεάν εκπαίδευση και πιστοποίηση των Εξειδικευμένων Εθελοντών για θέματα αντιμετώπισης έκτακτων καταστάσεων.

**6. Υποδομές**

* **Δημιουργία Υποδομών για Οργανώσεις-«Σπίτια του Εθελοντή»**

Ήδη λειτουργούν δύο «Σπίτια του Εθελοντή», ένα στη Λευκωσία και ένα στη Λάρνακα. Στόχος του Γραφείου μας είναι η δημιουργία ενός «Σπιτιού του Εθελοντή» σε κάθε επαρχία, ούτως ώστε να καλυφθούν οι βασικές στεγαστικές και γραφειακές ανάγκες των Εθελοντικών και Μη Κυβερνητικών Οργανώσεων.

Εκτός από την παραχώρηση στεγαστικού χώρου και βασικού γραφειακού εξοπλισμού (γραφεία, ηλεκτρονικοί υπολογιστές, τηλέφωνα κ.ά.) σε αριθμό Οργανώσεων, οι κοινόχρηστοι χώροι των Σπιτιών παρέχονται δωρεάν σε όλες τις ΜΚΟ, για τη διοργάνωση εκδηλώσεων και συνεδριάσεων.

Με πρόσφατη απόφαση του Υπουργικού Συμβουλίου, θα δημιουργηθεί «Σπίτι του Εθελοντή» στην Κοφίνου, έξω από το Κέντρο Υποδοχής και Φιλοξενίας Αιτητών Διεθνούς Προστασίας, για να εξυπηρετεί τις Οργανώσεις που δραστηριοποιούνται στο Κέντρο. Παράλληλα, θα δημιουργηθεί «Σπίτι του Εθελοντή» στην περιοχή Σαϊττά, το οποίο θα παρέχει στους εθελοντές και τη δυνατότητα διανυκτέρευσης.

**7.** **Διαδικτυακά και άλλα Εργαλεία**

* **Δημιουργία Ιστοσελίδας για τους 17 Στόχους Βιώσιμης Ανάπτυξης**

Βρίσκεται υπό επεξεργασία και πρόκειται να υλοποιηθεί μέσα στο 2021. Η εν λόγω ιστοσελίδα/πλατφόρμα θα δίνει τη δυνατότητα ενημέρωσης και διαφώτισης αναφορικά με τους 17 Στόχους Βιώσιμης Ανάπτυξης. Επιπρόσθετα, έχει ως στόχο τη χαρτογράφηση και καταγραφή των δράσεων που ήδη υλοποιούνται από διάφορους φορείς στην Κύπρο για τους πιο πάνω Στόχους.

* **Πλατφόρμα www.prosfero.com.cy**

Στο πλαίσιο της Στρατηγικής Συνεργασίας του Γραφείου του Επιτρόπου Εθελοντισμού και ΜΚΟ με τη Cyta, δημιουργήθηκε η πλατφόρμα [www.prosfero.com.cy](http://www.prosfero.com.cy). Η πλατφόρμα εξυπηρετεί τόσο τις Μη Κυβερνητικές και Εθελοντικές Οργανώσεις, όσο και τους πολίτες, τις επιχειρήσεις κ.ά. Μέσω της πλατφόρμας, δίνεται η δυνατότητα σε πολίτες ή φορείς να προσφέρουν εθελοντική εργασία, να ενημερωθούν ή να συνεισφέρουν. Επίσης η εν λόγω πλατφόρμα είναι ένα διαδραστικό εργαλείο της Κοινωνίας των Πολιτών και των ΜΚΟ.

Εκτός από τα πιο πάνω, η κάθε Οργάνωση διατηρεί στην πλατφόρμα τη δική της υπο-σελίδα, όπου περιλαμβάνεται το έργο της και χρήσιμες πληροφορίες για αυτή. Μπορεί να αναρτά τις εκδηλώσεις της, φωτογραφικό υλικό και τα τελευταία νέα από τη δράση της. Τέλος, οι Οργανώσεις μπορούν να κοινοποιούν στην πλατφόρμα τις ανάγκες τους σε εθελοντές, υλικά αγαθά κ.ά. για την επίτευξη των εκάστοτε στόχων τους. Η συμμετοχή στην πλατφόρμα είναι δωρεάν για όλους.

* **Έρευνες**

Πραγματοποιηθήκαν δύο έρευνες για τα επίπεδα του Εθελοντισμού στην Κύπρο, ως μέρος της έρευνας της Στατιστικής Υπηρεσίας Κύπρου αναφορικά με το Εισόδημα και Συνθήκες Διαβίωσης των Νοικοκυριών για τα έτη 2015 και 2017. Συγκεκριμένα, περιλήφθηκαν ερωτήσεις που αφορούσαν την εμπλοκή των Κυπρίων ηλικίας 16 ετών και άνω σε εθελοντικές δραστηριότητες, είτε σε ατομικό είτε σε συλλογικό επίπεδο.

Από την πιο πρόσφατη έρευνα του 2017 διαφάνηκε ότι το ποσοστό του πληθυσμού που συμμετείχε σε εθελοντικές δραστηριότητες ανέρχεται στο 12,4%.  Χωρίς την αιμοδοσία, η οποία δεν περιλαμβανόταν στην έρευνα του 2015, το ποσοστό  συμμετοχής του πληθυσμού είναι 8,7%. Αξιοσημείωτο είναι ότι το 43% των ενεργών εθελοντών, είτε σε συλλογικό είτε σε ατομικό επίπεδο, είναι 16-39 ετών.  Αυτό δείχνει ότι η τάση προς τον Εθελοντισμό αυξάνεται στις πιο νεαρές ηλικίες. Οι γυναίκες αποτελούν την πλειοψηφία των συμμετοχών σε εθελοντική εργασία, με ποσοστό 55,5%. Οι άντρες αποτελούν την πλειοψηφία των συμμετοχών σε δημόσιες διαβουλεύσεις με ποσοστό 63,5%, ενώ οι εργαζόμενοι είναι πιο πιθανό να συμμετάσχουν σε εθελοντική εργασία ή/και δημόσια διαβούλευση με ποσοστό 62%.

**8. Διεθνής και Ευρωπαϊκή Διάσταση και Διεθνής Ανθρωπιστική Διπλωματία**

* **Διεθνές Συνέδριο «Act for Heritage»**

Πραγματοποιήθηκε με επιτυχία, μεταξύ 24-26 Οκτωβρίου 2019, το 1ο Διεθνές Συνέδριο «Δράσε για την Κληρονομιά! Προωθώντας τη Σύμβαση του Συμβουλίου της Ευρώπης για τα αδικήματα που αφορούν πολιτιστικά αγαθά μεταξύ Κυβερνήσεων και της Κοινωνίας των Πολιτών». Το Συνέδριο συνδιοργανώθηκε από το Υπουργείο Εξωτερικών, το Γραφείο του Επιτρόπου Εθελοντισμού και Μη Κυβερνητικών Οργανώσεων και το Συμβούλιο της Ευρώπης. Σημαντική ήταν, επίσης, και η συμβολή του Τμήματος Αρχαιοτήτων και άλλων Υπηρεσιών της Κυπριακής Δημοκρατίας.

Στο Συνέδριο συμμετείχαν περισσότεροι από 120 σύνεδροι από κράτη-μέλη του Συμβουλίου της Ευρώπης, από άλλα κράτη και διεθνείς οργανισμούς με σημαντική δράση στον τομέα της προστασίας της πολιτιστικής κληρονομιάς και της πάταξης του λαθρεμπορίου πολιτιστικών αγαθών. Οι ομιλητές προέρχονταν, μεταξύ άλλων, από το Συμβούλιο της Ευρώπης, την ΕΕ, τον Παγκόσμιο Οργανισμό Τελωνείων, την UNESCO, το UNIDROIT και ακαδημαϊκά ιδρύματα.

* **Συμβούλιο της Ευρώπης και Ηνωμένα Έθνη**

Συμμετοχή του Γραφείου του Επιτρόπου στη Συνέλευση του Συμβουλίου της Ευρώπης, στο Συνέδριο για τις Μη Κυβερνητικές Οργανώσεις και στην Τεχνική Επιτροπή των Ηνωμένων Εθνών για τον Εθελοντισμό.

* **Ευρωπαϊκό Σώμα Αλληλεγγύης**

Το Γραφείο του Επιτρόπου έχει πιστοποιηθεί από την Ευρωπαϊκή Επιτροπή ως φορέας φιλοξενίας εθελοντών και κατάρτισης του Ευρωπαϊκού Προγράμματος «Σώμα Αλληλεγγύης».

1. **Εταιρική Κοινωνική Ευθύνη (Ιδιωτικός Τομέας)**

Ως Γραφείο Επιτρόπου Εθελοντισμού και ΜΚΟ διατηρούμε στενή συνεργασία με το Κυπριακό Δίκτυο για την Εταιρική Κοινωνική Ευθύνη, (CSR Cyprus), με στόχο την προώθηση της Εταιρικής Κοινωνικής Ευθύνης και της ενεργού πολιτότητας στις επιχειρήσεις. Προς αυτή την κατεύθυνση, έχουμε ήδη εκδώσει από κοινού τον «Οδηγό Εταιρικού Εθελοντισμού για υλοποίηση δράσεων Εταιρικής Κοινωνικής Ευθύνης». Πέραν των εταιρειών μελών του CSR Cyprus, καλούμε όλες τις επιχειρήσεις να υποβάλουν τις ιδέες και εισηγήσεις τους για δράσεις Ενεργού Πολιτότητας/Εθελοντισμού με την εμπλοκή του προσωπικού τους, ενσωματώνοντας έτσι την Εταιρική Κοινωνική Ευθύνη στον καθημερινό τρόπο λειτουργίας τους και συμβάλλοντας στην αντιμετώπιση περιβαλλοντικών και κοινωνικών ζητημάτων.